Nog renosterhoring op lughawe gekryArgieffoto: Maroela Media Doeanebeamptes van die Suid-Afrikaanse Inkomstediens (SAID) het Maandag op 13,2 kg renosterhoring by die OR Tambo Internasionale Lughawe in Johannesburg beslag gelê. Dié beslaglegging volg nadat daar verlede week op 7 kg renosterhoring wat as “teesakkies” verklaar is, beslag gelê is. Sandile Memela, woordvoerder van die SAID, het gesê Maandag se vonds het ŉ geskatte waarde van R1,7 miljoen. “Die ontdekking is gemaak toe ŉ doeaneamptenaar ŉ boks laat skandeer het en toe iets wat soos renosterhorings lyk raakgesien het. Die horings is in stukke opgesny.” Volgens Memela was die besending op pad na Hongkong. Die stukke horing is intussen aan die polisie en die Valke oorhandig vir verdere ondersoek.